REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

01 Broj: 06-2/40-14

09. maj 2014. Godine

B e o g r a d

ZAPISNIK

SA PRVE SEDNICE ODBORA ZA DIJASPORU I SRBE U REGIONU

Sednica je održana 9. maja 2014. godine u sali 3. Doma Narodne skupštine sa početkom u 11.00 časova.

Saglasno članu 25. stav 2, Poslovnika Narodne skupštine Republike Srbije sednicom je predsedavao narodni poslanik prof. dr Marko Atlagić.

Sednici su prisustvovali sledeći članovi Odbora: Milan Stevanović, Miodrag Linta, Nebojša Berić, Milan Đurica, Nenad Nikolić, Aleksandar Peranović, Bratimir Vasiljević, Dušan Stupar, Siniša Maksimović, Jovana Jovanović, Milorad Stošić, Dr Janko Veselinović i Marija Jevđić, kao i zamenici članova Odbora: Miloš Tošanić, Srđan Dragojević i Muamer dr Bačevac.

Sednici opravdano nisu prisustvovali članovi Odbora : Marjana Maraš, Branko dr Đurović i Aleksandar Čotrić.

Predsedavajući je konstatovao da su ispunjeni uslovi za rad i odlučivanje saglasno članu 80. stav 1, Poslovnika Narodne skupštine Republike Srbije, a zatim se prešlo na rad prema utvrđenom

D n e v n o m r e d u

1. Izbor predsednika Odbora ;
2. Izbor zamenika predsednika Odbora;

Po prvoj tački dnevnog reda Prof. dr Marko Atlagić je predložio narodnog poslanika Dr Janka Veselinovića za predsednika Odbora, naglašavajući da je Dr Janko Veselinović bio i u prošlom sazivu član Odbora za dijasporu i Srbe u regionu i da je u mnogome doprineo uspešnosti rada ovog Odbora. Nakon ovog predloga odmah je izneo predlog da se za zamenika predsednika Odbora izabere narodni poslanik Miodrag Linta. Za reč se javio narodni poslanik Milan Stevanović koji je podržao predlog da se za predsednika Odbora izabere Dr Janko Veselinović.

**Po prvoj tački Odbor je glasao i jednoglasno izabrao Dr Janka Veselinovića za predsednika Odbora**. Dr Janko Veselinović se zahvalio svim članovima na ukazanom poverenju. On je naglasio da će se potruditi da svojim radom ukaže koliko je ovo pitanje od nacionalnog značaja za državu Srbiju i naše ljude koji žive van granica Srbije. Najavio je održavanje sednice Odbora odmah po formiranju Uprave sa saradnju sa dijasporom i Srbima u regionu, kao organa uprave Ministarstva spoljnih poslova, čiji bi novoizabrani direktor sa predstavnicima bio pozvan na sednicu radi upoznavanja i dogovora o budućoj saradnji Uprave i ovog Odbora.

Predsednik Odbora se, prelazeći na drugu tačku dnevnog reda, priključio predlogu narodnog poslanika prof. dr Atlagića da zamenik predsednika Odbora bude narodni poslanik Miodrag Linta, navodeći da se Miodrag Linta ovom problematikom bavio ne samo u prethodnom sazivu nego dugi niz godina.

Pošto drugih predloga za zamenika predsednika Odbora nije bilo, pristupilo se glasanju i **jednoglasno je izabran Miodrag Linta za zamenika predsednika Odbora.**

Narodni poslanik Miodrag Linta se zahvalio svim članovima Odbora na ukazanom poverenju naglašavajući važnost ovog Odbora, jer se bavi pitanjima četiri miliona Srba, od čega dva miliona u dijaspori i dva miliona u regionu. Pitanje Srba u regionu jedno je od veoma važnih državnih i nacionalnih pitanja, pri čemu je neophodno aktivno se zalagati za očuvanje nacionalnog i kulturnog identiteta Srba u regionu.

Sednica je završena u 11,20 časova.

SEKRETAR ODBORA PREDSEDNIK

Vesna Matić Vukašinović Dr Janko Veselinović